Sønderjyderne har indtil videre imponeret og været Alka Superligaens bedste hold på udebane, hvor man fraset besøget i Aalborg i oktober blot har ladet syv mål slippe ind i 12 kampe og hentet 21 point. AaB’s cheftræner Lars Søndergaard ser frem til sæsonens tredje duel mod sin tidligere klub: - Ikke mange havde inden sæsonen spået, at opgøret i 25. spillerunde mellem AaB og SønderjyskE ville være en topkamp mellem rækkens nummer to og nummer tre, og forhåbentlig kan vi leve op til prædikatet. - Jeg forventer en intens kamp med masser af nerve, og vi er meget opsatte på at revanchere den mindre gode indsats og resultatet i pokalsemifinalen forleden mod AGF, fastslår Lars Søndergaard. - Det bedste middel er at slå hurtigt tilbage med en stærk, fokuseret og koncentreret præstation, og vi skal blandt andet blive dygtigere på bolden mod et SønderjyskE-hold, der selvfølgelig vil forsøge at udnytte vores eventuelle fejl og svagheder. - Ligeledes skal vi være forberedt på deres farlige standardsituationer, men omvendt tror vi også på, at vi har redskaber, der kan gøre ondt på SønderjyskE, påpeger Lars Søndergaard, der efter lørdagens træningspas har udtaget følgende 20 navne fra en skadesfri trup: 1 Nicolai Larsen, 2 Patrick Kristensen, 3 Jakob Ahlmann, 4 Jakob Blåbjerg, 5 Kenneth Emil Petersen, 7 Thomas Enevoldsen, 8 Rasmus Würtz, 9 Thomas Augustinussen, 10 Rasmus Jönsson, 15 Gilli Rólantsson, 16 Mathias Thrane, 21 Kasper Risgård, 22 Carsten Christensen, 23 Nicolaj Thomsen, 25 Frederik Børsting, 27 Oliver Abildgaard, 30 Andreas Bruhn, 32 Kasper Pedersen, 33 Lukas Spalvis og 79 Jannik Pohl. AaB donerer 1 kr. pr. tilskuer til Alka Superligakampe på Nordjyske Arena til Hele Nordjyllands Håndsrækning, der i foråret 2016 går ubeskåret til Hjerterummet & Cykel20, som efter forårets tre første hjemmekampe allerede er sikret en donation på 17.715 kr.

Referat:
Jakob Ahlmann og anfører Rasmus Würtz er begge udtaget til søndagens topkamp på Nordjyske Arena mod SønderjyskE.